input: ΑΠΌΦΑΣΗ EUTM SOMALIA/1/2013 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
  της 17ης Δεκεμβρίου 2013
  σχετικά με τον διορισμό διοικητή αποστολής της ΕΕ για τη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων της Σομαλίας (EUTM Somalia)
  (2013/777/ΚΕΠΠΑ)
  Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
  Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 38,
  Έχοντας υπόψη την απόφαση 2010/96/ΚΕΠΠΑ του Συμβουλίου της 15ης Φεβρουαρίου 2010 για μια στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας (1), και ιδίως το άρθρο 5,
  Εκτιμώντας τα ακόλουθα:
  (1)
  Σύμφωνα με το άρθρο 5 παράγραφος 1 της απόφασης 2010/96/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να λάβει αποφάσεις σχετικά με τον διορισμό του Διοικητή της αποστολής της ΕΕ για τη στρατιωτική επιχείρηση της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων της Σομαλίας (EUTM Somalia).
  (2)
  Στις 22 Ιανουαρίου 2013, το Συμβούλιο εξέδωσε την απόφαση 2013/44/ΚΕΠΠΑ (2) σχετικά με την τροποποίηση και την παράταση της απόφασης 2010/96/ΚΕΠΠΑ και το διορισμό του ταξιάρχου Gerald AHERNE ως διοικητή της αποστολής της ΕΕ.
  (3)
  Η Ιταλική Δημοκρατία πρότεινε τον διορισμό του ταξιάρχου Massimo MINGIARDI ως νέου διοικητή της αποστολής της ΕΕ, σε αντικατάσταση του ταξιάρχου Gerald AHERNE.
  (4)
  Η στρατιωτική επιτροπή της ΕΕ υποστηρίζει την εν λόγω πρόταση.
  (5)
  Σύμφωνα με το άρθρο 5 του Πρωτοκόλλου αριθ. 22 για τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη Λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και στην εφαρμογή αποφάσεων και δράσεων της Ένωσης που έχουν συνέπειες στον τομέα της άμυνας. Ως εκ τούτου, η Δανία δε συμμετέχει στην έκδοση αυτής της απόφασης και δε δεσμεύεται από αυτή ούτε υπόκειται στην εφαρμογή της,
  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
  Άρθρο 1
  Ο ταξίαρχος Massimo MINGIARDI διορίζεται διοικητής της αποστολής της ΕΕ για τη στρατιωτική επιχείρηση της Ευρωπαϊκής Ένωσης που θα συμβάλει στην εκπαίδευση των Ενόπλων Δυνάμεων της Σομαλίας από 15ης Φεβρουαρίου 2014.
  Άρθρο 2
  Η παρούσα απόφαση αρχίζει να ισχύει στις 15 Φεβρουαρίου 2014.
  Βρυξέλλες, 17 Δεκεμβρίου 2013.